รัฐบาลไทย-ข่าวทำเนียบรัฐบาล-เลขาธิการนายกรัฐมนตรี เป็นประธานพิธีทำบุญอาคาร 44 สำนักเลขาธิการนายกรัฐมนตรี และงานสงกรานต์ 2566 “สลน. สืบสานสงกรานต์ไทย ร่วมใจรักษ์วัฒนธรรม”
วันพุธที่ 12 เมษายน 2566
12/04/2566
เลขาธิการนายกรัฐมนตรี เป็นประธานพิธีทําบุญอาคาร 44 สํานักเลขาธิการนายกรัฐมนตรี และงานสงกรานต์ 2566 “สลน. สืบสานสงกรานต์ไทย ร่วมใจรักษ์วัฒนธรรม”
เลขาธิการนายกรัฐมนตรี เป็นประธานพิธีทําบุญอาคาร 44 สํานักเลขาธิการนายกรัฐมนตรี และงานสงกรานต์ 2566 “สลน. สืบสานสงกรานต์ไทย ร่วมใจรักษ์วัฒนธรรม”
วันนี้ (12 เมษายน 2566) เวลา 10.30 น. ณ บริเวณ โถงกลาง อาคาร 44 สํานักเลขาธิการนายกรัฐมนตรี (สลน.) ทําเนียบรัฐบาล นายพีระพันธุ์ สาลีรัฐวิภาค เลขาธิการนายกรัฐมนตรี เป็นประธานพิธีทําบุญอาคาร 44 สํานักเลขาธิการนายกรัฐมนตรี และงานสงกรานต์ 2566 “สลน.สืบสานสงกรานต์ไทย ร่วมใจรักษ์วัฒนธรรม” โดยมีนายประทีป กีรติเรขา รองเลขาธิการนายกรัฐมนตรีฝ่ายการเมือง นายอนุชา บูรพชัยศรี รองเลขาธิการนายกรัฐมนตรีฝ่ายการเมือง ปฏิบัติหน้าที่โฆษกประจําสํานักนายกรัฐมนตรี นางนิชา หิรัญบูรณะ ธุวธรรม รองเลขาธิการนายกรัฐมนตรีฝ่ายบริหาร นางนันทวรรณ ชื่นศิริ รองเลขาธิการนายกรัฐมนตรีฝ่ายบริหาร พร้อมด้วย ผู้บริหารสํานักเลขาธิการนายกรัฐมนตรี และบุคลากรสํานักเลขาธิการนายกรัฐมนตรี เข้าร่วมตามลําดับพิธีดังนี้
เลขาธิการนายกรัฐมนตรีจุดเทียน ธูป บูชาพระรัตนตรัย เจ้าหน้าที่อาราธนาศีล พิธีเจริญพระพุทธมนต์ เลขาธิการนายกรัฐมนตรีและผู้บริหารสํานักเลขาธิการนายกรัฐมนตรี ถวายปัจจัยไทยธรรม พระสงฆ์อนุโมทนา เลขาธิการนายกรัฐมนตรีและผู้ร่วมพิธีกรวดน้ํารับพร แล้วมัคนายกนํากราบลาพระรัตนตรัย เลขาธิการนายกรัฐมนตรี รองเลขาธิการนายกรัฐมนตรีฝ่ายการเมือง และคณะผู้บริหารสํานักเลขาธิการนายกรัฐมนตรี ร่วมถวายเพลพระสงฆ์
ต่อจากนั้น รองเลขาธิการนายกรัฐมนตรีฝ่ายบริหาร (นางนิชา หิรัญบูรณะ ธุวธรรม) ประธานกรรมการสวัสดิการสํานักเลขาธิการนายกรัฐมนตรี กล่าวนําขอรับพรในงาน “สลน.สืบสานสงกรานต์ไทย ร่วมใจรักษ์วัฒนธรรม” เนื่องในโอกาสเทศกาลสงกรานต์ วันขึ้นปีใหม่ไทย พุทธศักราช 2566 ในนามของชาวสํานักเลขาธิการนายกรัฐมนตรี ผู้จัดงาน “สลน.สืบสานสงกรานต์ไทย ร่วมใจรักษ์วัฒนธรรม” ขอขอบคุณท่านเลขาธิการนายกรัฐมนตรีเป็นอย่างยิ่ง ที่กรุณาให้เกียรติมาเป็นประธานในงานวันนี้ และถือโอกาสมงคลนี้จัดงานทําบุญอาคารใหม่ ซึ่งเป็นสถานที่ทํางานของสํานักเลขาธิการนายกรัฐมนตรีที่ได้รับการปรับปรุงให้มีสภาพแวดล้อมและสิ่งอํานวยความสะดวกต่อการปฏิบัติหน้าที่ได้อย่างมีประสิทธิภาพมากยิ่งขึ้น เทศกาลสงกรานต์ถือเป็นประเพณีวันขึ้นปีใหม่ของไทยที่มีมาอย่างยาวนาน เป็นประเพณีที่งดงามและเต็มไปด้วยบรรยากาศของความกตัญญู ความสนุกสนาน ความอบอุ่น และการให้เกียรติเคารพซึ่งกันและกัน สะท้อนให้เห็นถึงลักษณะของความเป็นไทยได้อย่างชัดเจน สํานักเลขาธิการนายกรัฐมนตรีได้จัดงานเพื่อสืบสานประเพณีอันดีงามนี้สืบเนื่องกันมาทุกปี เพื่ออนุรักษ์ประเพณีอันงดงามของไทย และเพื่อให้การจัดกิจกรรมในวันนี้สามารถเสริมสร้างมิตรภาพ ความรัก ความสามัคคี ของชาวสํานักเลขาธิการนายกรัฐมนตรีให้แน่นแฟ้นยิ่งขึ้น
โอกาสนี้ เลขาธิการนายกรัฐมนตรี กล่าวแสดงความยินดีและเป็นเกียรติที่ได้มาเป็นประธานในงาน “สลน. สืบสานสงกรานต์ไทย ร่วมใจรักษ์วัฒนธรรม” และถือเป็นโอกาสดีที่ได้ทําบุญอาคารใหม่ของสํานักเลขาธิการนายกรัฐมนตรีในวันนี้ โดยเป็นวันแรกหลังจากหลายปีที่ไม่ได้มีงานสงกรานต์ สําหรับที่ทํางานใหม่นี้ คือบ้านหลังใหม่ของ สลน. ดังนั้น ขอให้ทุกคนได้ทํางานอย่างมีความสุขที่นี่ ที่สําคัญคือการทําหน้าที่ของสํานักเลขาธิการนายกรัฐมนตรี ในความเป็นจริงเปรียบเสมือนกับการทําหน้าที่ของทุกกระทรวงในรัฐบาล เพราะฉะนั้นหน่วยงาน สลน. เป็นหน่วยงานที่มีความสําคัญ ที่ไม่ใช่สําคัญเฉพาะรองรับภารกิจของนายกรัฐมนตรี แต่เป็นการรองรับปัญหาของพี่น้องประชาชนทั้งประเทศผ่านทางกระทรวงต่าง ๆ ที่รายงานมา และขอความเห็นชอบจากนายกรัฐมนตรี จึงขอให้บุคลากร สลน. ได้ภูมิใจในการปฏิบัติหน้าที่และช่วยกันทําหน้าที่ให้ดี เพื่อสามารถช่วยเหลือพี่น้องประชาชนและบ้านเมืองได้
ในตอนท้าย เลขาธิการนายกรัฐมนตรีกล่าวขอให้บุคลากร สลน. ช่วยกันดูแลทํานุบํารุงสถานที่ทํางานอาคารใหม่แห่งนี้ ให้คงสภาพสวยงามอยู่เสมอ พร้อมกล่าวอวยพรในโอกาสวันสงกรานต์ปีใหม่ไทย อาราธนาคุณพระศรีรัตนตรัยและสิ่งศักดิ์สิทธิ์ทั้งหลายในสากลโลกที่ทุกคนเคารพนับถือ ส่งผลอํานวยพรให้ทุกคนมีสุขภาพพลานามัยที่แข็งแรงสมบูรณ์ มีกําลังกายกําลังใจ ทําหน้าที่การงานภารกิจส่วนตัวให้สําเร็จลุล่วงไปได้ด้วยดี และขอให้ทุกคนปลอดภัยจากโรคภัยไข้เจ็บและเดินทางปลอดภัย
หลังจากนั้น เลขาธิการนายกรัฐมนตรี รองเลขาธิการนายกรัฐมนตรีฝ่ายการเมือง และรองเลขาธิการนายกรัฐมนตรีฝ่ายบริหาร เจ้าหน้าที่ สลน. ร่วมกันสรงน้ําพระพุทธ และถ่ายรูปร่วมกัน